《和叶圣予山中韵》
宋代·王柏

赤脚忙晨炊，掉臂会清招。
相如僮御盛，浩然韁辔调。
遥指白云边，乘兴寻夷巢。
古殿金碧悄，玄冠彩翠销。
怪石壮熊卧，老树蟠龙腰。
清阴团野色，习习生凉飙。
悬崖斜断处，槎木成飞桥。
刺肤起霞晕，小小飞蚊骄。
日长诗思渴，香冽供山瓢。
清狂惊四座，浩气摩丹霄。
书岩苔碍笔，题叶攀柔条。
语默任人意，无庸发轻嘲。

作者简介：王柏（1197-1274），字会之，婺州金华人。生于宋宁宗庆元三年，卒于度宗咸淳十年，年七十八岁。少慕诸葛亮为人，自号长啸，三十岁后以为“长啸非圣门持敬之道”，遂改号鲁斋。金华（今属浙江）人。从何基学，以教授为业，曾受聘主丽泽、上蔡等书院。度宗咸淳十年卒，年七十八，谥文宪。柏著述繁富，有《诗疑》、《书疑》等，大多已佚。其诗文集《甲寅稿》亦已佚，明正统间六世孙王迪裒集为《王文宪公文集》二十卷，由义乌县正刘同于正统八年（一四四三）刊行。事见《续金华丛书》本卷末附《王文宪公圹志》，《宋史》卷四三八有传。